เอกอัครราชทูตสาธารณรัฐประชาชนจีน ประจำประเทศไทย  ขอบคุณรัฐบาลไทยและผู้ปฏิบัติงานทุกคน ช่วยค้นหาผู้สูญหายและช่วยเหลือผู้ประสบภัยจากเหตุการณ์เรือล่ม
นายหลวี่ เจี้ยน (H.E.LYU JIAN) เอกอัครราชทูตสาธารณรัฐประชาชนจีน ประจำประเทศไทย ขอบคุณรัฐบาลไทยและผู้ปฏิบัติงานทุกคน ต่อปฏิบัติการค้นหาผู้สูญหายและช่วยเหลือผู้ประสบภัย จากเหตุการณ์เรือล่มกลางทะเลภูเก็ต เมื่อวันที่ 5 กรกฎาคม 2561 

ขอบคุณนายนรภัทร ปลอดทอง ผู้บัญชาการเหตุการณ์การช่วยเหลือผู้ประสบภัยเรือล่มจังหวัดภูเก็ตและผู้ปฏิบัติงาน รวมถึงญาติผู้ประสบภัยทุกท่าน

ร่างของผู้ประสบภัยที่เสียชีวิตรายสุดท้ายสามารถนำขึ้นมาได้สำเร็จ ซึ่งเราได้ร่วมแสดงความเสียใจต่อผู้เสียชีวิตและผู้ที่ได้รับบาดเจ็บจากเหตุการณ์ดังกล่าว ขอให้ทุกคนระงับความโศกเศร้าเสียใจ

เหตุการณ์เรือล่มครั้งนี้ ชาวจีนและชาวไทยต่างติดตามและให้ความสนใจ รัฐบาลไทยและรัฐบาลจีนให้ความสำคัญโดยผู้นำของทั้ง 2 ประเทศเน้นย้ำให้ค้นหาผู้สูญหายและรักษาผู้บาดเจ็บ ทีมงานของทั้งสองประเทศได้ร่วมบูรณาการค้นหาผู้สูญหายและผู้เสียชีวิต จนสามารถกู้ร่างของผู้เสียชีวิตรายสุดท้ายได้สำเร็จแล้ว

จากเหตุการณ์ครั้งนี้ สามารถค้นหาร่างผู้เสียชีวิตได้ทั้งหมด ซึ่งบูรณาการการทำงานแข่งกับเวลา มีเรือกว่า 80 เที่ยว เฮลิคอปเตอร์ 60 เที่ยว ออกปฏิบัติการ อัตรากำลังจากกองทัพบก กองทัพเรือและกองทัพอากาศหลายพันคน รวมถึงกำลังพลที่ลาดตระเวนค้นหาทางบกด้วย
  
โอกาสนี้ รัฐบาลจีนขอขอบคุณรัฐบาลไทย ทหาร ตำรวจและอาสาสมัครทุกคนที่ปฏิบัติภารกิจที่แสดงให้เห็นถึงมิตรภาพระหว่างจีน-ไทย และมิตรภาพระหว่างประเทศและขอฝากถึงพี่น้องชาวจีนทุกคน ไม่ว่าจะอยู่ที่ไหน รัฐบาลจีนจะต้องค้นหาให้เจอและพากลับบ้าน

ส่วนขั้นตอนการเยียวยาก็สามารถดำเนินการได้ดี ทั้งโรงพยาบาล วัดและหน่วยงานต่างๆ ร่วมช่วยเหลือเป็นอย่างดี ทำให้การเยียวยาเป็นไปด้วยความเรียบร้อย

อย่างไรก็ตามสถานเอกอัครราชทูตสาธารณรัฐประชาชนจีน สถานกงสุลใหญ่สาธารณรัฐประชาชนจีนประจำสงขลา และหน่วยงานที่เกี่ยวข้องรับรู้ถึงความเสียใจของครอบครัวผู้เสียชีวิตและผู้บาดเจ็บ ดังนั้นจะพยายามอำนวยความสะดวกให้แก่ผู้ที่ได้รับผลกระทบอย่างเต็มกำลังความสามารถ

รัฐบาลจีนขอความร่วมมือจากรัฐบาลไทยในเรื่องกระบวนการสืบสวนหาสาเหตุการเกิดเหตุการณ์ในครั้งนี้ ขอให้เป็นไปตามกฎหมายและกระบวนการยุติธรรม และอยากจะให้เหตุการณ์ครั้งนี้เป็นบทเรียนที่จะนำไปสู่การเสริมสร้างความสัมพันธ์ที่ดีเพื่อการพัฒนาด้านการท่องเที่ยวระหว่างไทยและจีน เพื่อสร้างความมั่นใจให้กับนักท่องเที่ยวชาวจีนในเรื่องมาตรการด้านความปลอดภัยในการท่องเที่ยว และเชื่อว่าความสัมพันธ์ระหว่างจีนและไทยที่มีร่วมกันในยุทธศาสตร์ด้านต่างๆ โดยเฉพาะจีนซึ่งมีปริมาณนักท่องเที่ยวมากที่สุดติดอันดับโลกและไทยซึ่งมีสถานที่ท่องเที่ยวที่มีชื่อเสียงระดับโลกจะได้ร่วมกันพัฒนาต่อไป

ความสัมพันธ์ระหว่างไทย-จีน เปรียบเสมือนพี่น้อง หากเรามีการร่วมมือกันก็จะทำให้เกิดความสัมพันธ์ที่ดีอย่างแน่นแฟ้นตลอดไป

ศูนย์ข้อมูลประชาสัมพันธ์ร่วม กรมประชาสัมพันธ์